b'\n_START_ARTICLE_\nMu\xc5\xa1keta\n_START_PARAGRAPH_\nMu\xc5\xa1keta (angle\xc5\xa1ko Musket, francosko Mousquet) je dolgo in te\xc5\xbeko strelno oro\xc5\xbeje, pri katerem je notranjost cevi gladka. Polni se od spredaj. Krogla mora biti manj\xc5\xa1a kot je premer cevi, tako da se lahko spusti v cev. Mu\xc5\xa1keta je bila od konca 16. stoletja glavno oro\xc5\xbeje pe\xc5\xa1akov, tako imenovanih mu\xc5\xa1ketirjev.\n_START_SECTION_\nDelovanje\n_START_PARAGRAPH_\nZa strel se mu\xc5\xa1keta napolni z \xc4\x8drnim smodnikom - pribli\xc5\xbeno 15 gramov, kroglo in tesnilnim zama\xc5\xa1kom, kar se s posebno pali\xc4\x8dico stisne. Na koncu cevi je v\xc5\xbeigalna ponvica, ki je z izvrtino povezana s cevjo. V ponvico se nasuje prribli\xc5\xbeno 2 gr \xc4\x8drnega smodnika. Za strel se nasloni mu\xc5\xa1keta na palico z vilicami na vrhu. Ker je mu\xc5\xa1keta te\xc5\xbeka do 15 kg ni primerna za prostoro\xc4\x8dno streljanje. Nato se z gore\xc4\x8do za\xc5\xbeigalno vrvico (lunto) pri\xc5\xbege smodnik na ponvici, ki preko izvrtine v\xc5\xbege smodnik v cevi in krogla se izstreli.\n_START_SECTION_\nTaktika\n_START_PARAGRAPH_\nZaradi gladke cevi in oblike krogle je mu\xc5\xa1keta zelo nenatan\xc4\x8dno oro\xc5\xbeje. To nenatan\xc4\x8dnost so sku\xc5\xa1ali nadomestiti z velikim \xc5\xa1tevilom strelcev. Kljub nenatan\xc4\x8dnosti je bila mu\xc5\xa1keta po arkebuzi drugo na bojnem polju uporabno strelno oro\xc5\xbeje. Mu\xc5\xa1ketirje so v boju \xc5\xa1\xc4\x8ditili suli\xc4\x8darji. Zaradi ve\xc4\x8dje u\xc4\x8dinkovitosti je mu\xc5\xa1keta konec 16. stoletja izpodrinila arkebuzo, ki so jo uporabljali le \xc5\xa1e konjeniki.'